b'\n_START_ARTICLE_\nFritz Schullerus\n_START_SECTION_\nBiografie\n_START_PARAGRAPH_\nTat\xc4\x83l s\xc4\x83u, Gustav Adolf Schullerus, a fost pastor evanghelic \xc3\xaen F\xc4\x83g\xc4\x83ra\xc8\x99._NEWLINE_Copil\xc4\x83ria \xc8\x99i-a petrecut-o la Dealu Frumos (\xc8\x98ulumberg). \xc3\x8en 1881 s-a \xc3\xaenscris la Gimnaziul Evanghelic de la Sibiu, pe care l-a absolvit \xc3\xaen 1885._NEWLINE_\xc3\x8en perioada 1885\xe2\x80\x941889 a urmat studiile la Landes-Zeichenlehrer-Bildungsanstalt (\xc8\x98coala de profesori de desen) de la Budapesta, cu Bertalan Sz\xc3\xa9kely \xc8\x99i \xc3\xaen urm\xc4\x83torii 2 ani a studiat la Maler Akademie (Academia de pictur\xc4\x83) din M\xc3\xbcnchen._NEWLINE_\xc3\x8entors \xc3\xaen \xc8\x9bar\xc4\x83, a func\xc8\x9bionat doi ani ca profesor de desen la Bistri\xc8\x9ba, dup\xc4\x83 care s-a \xc3\xaentors la M\xc3\xbcnchen, pentru a se perfec\xc8\x9biona._NEWLINE_Aici a cunoscut realismul \xc8\x99i naturalismul, fiind influen\xc8\x9bat de Gustave Courbet \xc8\x99i Jules Bastien-Lepage, dar \xc8\x99i de Wilhelm Leibl, Hans Thoma, Max Liebermann \xc8\x99i Fritz von Uhde._NEWLINE_De\xc8\x99i a \xc3\xaenceput cu picturi istorice de mari dimensiuni, de factur\xc4\x83 academic\xc4\x83, \xc3\xaen care evoca trecutul sa\xc8\x99ilor, sub influen\xc8\x9ba mentorului s\xc4\x83u Carl D\xc3\xb6rschlag (1837 - 1917), educat la Academia Regal\xc4\x83 din Berlin, Fritz Schullerus a abandonat calea academismului \xc8\x99i s-a orientat \xe2\x80\x9espre un demers plastic mai realist, bazat pe studiul naturii\xe2\x80\x9d._NEWLINE_Genul Stimmungslandschaft, practicat de Adolf H\xc3\xb6lzel, Ludwig Dill, Alfred Bachmann \xc8\x99i Otto Modersohn a avut o puternic\xc4\x83 \xc3\xaenr\xc3\xa2urire asupra peisajelor artistului. Schullerus a optat t\xc3\xa2rziu pentru acest gen, \xc3\xaen momentul c\xc3\xa2nd era deja profund marcat de boala care, peste pu\xc8\x9bin timp, avea s\xc4\x83-l r\xc4\x83pun\xc4\x83.\n_START_SECTION_\nOpera\n_START_PARAGRAPH_\n\xc3\x8en perioada 1895-1897 Fritz Schullerus a realizat un tablou pentru a celebra \xc3\xaemplinirea unui mileniu de existen\xc8\x9b\xc4\x83 a coroanei maghiare. \xc3\x8en 1933 tabloul a fost mutat de la Sighi\xc8\x99oara la Muzeul Brukenthal din Sibiu. \xc3\x8en muzeul din Sighi\xc8\x99oara se g\xc4\x83se\xc8\x99te un studiu pentru acest tablou._NEWLINE_La comanda Societ\xc4\x83\xc8\x9bii Transilv\xc4\x83nene Carpatine a pictat o panoram\xc4\x83 a Sibiului \xc8\x99i, \xc3\xaempreun\xc4\x83 cu Arthur Coulin, un peisaj din Sinaia, de asemenea de mari dimensiuni. A realizat \xc8\x99i peisaje precum cele de pe Valea Oltului (\xe2\x80\x9ePeisaj cu Oltul\xe2\x80\x9d, \xe2\x80\x9eM\xc4\x83n\xc4\x83stirea\xe2\x80\x9d, \xe2\x80\x9eSeara pe Olt\xe2\x80\x9d, \xe2\x80\x9eSear\xc4\x83 lini\xc8\x99tit\xc4\x83\xe2\x80\x9d \xc8\x99.a.), impregnate de o atmosfer\xc4\x83 romantic\xc4\x83, uneori cu accente dramatice, cu calit\xc4\x83\xc8\x9bi de picturalitate ce dep\xc4\x83\xc8\x99esc nivelul tablourilor din epoc\xc4\x83._NEWLINE_\xc3\x8en Biserica Neagr\xc4\x83 din Bra\xc8\x99ov, pe zidul din drepta fa\xc8\x9b\xc4\x83, l\xc3\xa2ng\xc4\x83 cor, se afl\xc4\x83 o pictur\xc4\x83 \xc3\xaen ulei pe p\xc3\xa2nz\xc4\x83 de Fritz Schullerus, \xc3\xaen care este reprezentat acel moment fictiv \xc3\xaen care maimarii sfatului bra\xc8\x99ovean depun jur\xc4\x83m\xc3\xa2ntul pe \xe2\x80\x9eCartea Reformei\xe2\x80\x9d de Johannes Honterus \xc8\x99i pecetluiesc reforma \xc3\xaen ora\xc8\x99. Prin stilul s\xc4\x83u, tabloul se apropie mult de pictura istoric\xc4\x83 a anilor 1890 din M\xc3\xbcnchen, care cultiva un realism expresiv._NEWLINE_Pe altarul bisericii din Seli\xc8\x99tat, realizat \xc3\xaen 1807, pictura central\xc4\x83, din 1892, \xc3\xaei apar\xc8\x9bine lui Fritz Schullerus. Pictura, stipendiat\xc4\x83 de Asocia\xc8\x9bia femeilor din localitate, \xc3\xael \xc3\xaenf\xc4\x83\xc8\x9bi\xc8\x99eaz\xc4\x83 pe Isus, cu \xc3\xaembr\xc4\x83c\xc4\x83mintea specific\xc4\x83 evreilor, duc\xc3\xa2nd de m\xc3\xa2n\xc4\x83 o feti\xc8\x9b\xc4\x83._NEWLINE_La Muzeul Brukenthal se afl\xc4\x83 expus un autoportret al lui Fritz Schullerus.'